ประชาชนเข้าสักการะ พระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
บรรยากาศตลอดทั้งวันนี้ ที่อุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร  ประชาชนที่เดินทางมาต่างพร้อมใจสวมใส่เสื้อสีเหลืองเข้าสักการะ พระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยวันนี้เปิดให้ประชาชนเข้าสักการะเป็นวันสุดท้าย แต่ตลอดทั้งวันยังคงมีประชาชนเดินทางมาอย่างต่อเนื่องแม้ตลอดทั้งวันจะมีฝนพรำลงมา โดยเจ้าหน้าที่สำนักพระราชวังได้จัดเตรียมดอกกุหลาบสีเหลืองไว้ให้ประชาชนได้สักการะ หน้าพระบรมราชานุสาวรีย์ เพื่อแสดงถึงถึงความจงรักภักดี โดยไม่เสียค่าใช้จ่ายขณะที่วงดุริยางค์ 4 เหล่าทัพ ร่วมแสดงดนตรีบรรเลงเพลงพระราชนิพนธ์ให้ประชาชนได้รับฟังตลอดทั้งงานจนถึงเวลา 19.00 น.  ซึ่งประชาชนที่เดินทางมาในวันนี้ ต่างบอกว่า ตั้งใจพาครอบครัวมาสักการะโดยเฉพาะ รู้สึกปลื้มปิติที่ได้ชมและสักการะพระบรมราชานุสาวรีย์ของพระเจ้าอยู่หัว รัชกาลที่ 9 ที่มีความงดงามสมพระเกียรติ โดยเชื่อว่าอุทยานแห่งนี้จะสามารถสร้างประโยชน์และเป็นที่ยึดเหนี่ยวจิตใจของประชาชนชาวไทยสำหรับอุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มีกำหนดแล้วเสร็จในปี 2567 ซึ่งแนวคิดของอุทยานแห่งนี้เป็นการรวบรวมและจำลองโครงการอันเนื่องมาจากพระราชดำริ ของพระบาทสมเด็จพระเจ้าอยู่หัวรัชกาลที่ 9 ทั้งเรื่องป่าและน้ำ เพิ่มจุดเด่นของอุทยานแห่งนี้ด้วยสระน้ำรูปเลข 9 ไทย ที่สามารถเป็นพื้นที่รองรับน้ำ หรือแก้มลิง อีกแห่งหนึ่งของกรุงเทพมหานคร เพื่อผันน้ำเชื่อมโยงกับคลองเปรมประชากรที่อยู่ด้านนอกของอุทยานฯโดยหลังจากนี้จะปิดอุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อเร่งดำเนินการตามโครงการให้แล้วเสร็จภายในปี 2567